KOMISJONI RAKENDUSOTSUS (EL) 2019/1942,

22. november 2019,

millega jäetakse heaks kiitmata olemasoleva toimeaine karbendasiimi kasutamine tooteliiki 9 kuuluvates biotsiidides

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,

ning arvestades järgmist:

(1) Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Karbendasiim kuulub nimetatud loetellu (EÜ nr 234-232-0, CASi nr 10605-21-7).

(2) Karbendasiimi on hinnatud kasutamiseks Euroopa Parlamendi ja nõukogu direktiivi 98/8/EÜ (3) V lisas kirjeldatud tooteliiki 9 (kiudaine, naha, kummi ja polümeeritud materjalide konservandid) kuuluvates biotsiidides; kõnealune tooteliik vastab määruse (EL) nr 528/2012 V lisas kirjeldatud tooteliigile 9.

(3) Toimeainet hinnanud Saksamaa pädev asutus esitas 2. augustil 2013 komisjonile hindamisaruande ja oma järeldused.

(4) Kooskõlas delegeeritud määruse (EL) nr 1062/2014 artikli 7 lõikega 2 võttis biotsiidikomitee 27. veebruaril 2019 vastu Euroopa Kemikaaliameti arvamuse, (4) võttes arvesse toimeainet hinnanud pädeva asutuse järeldusi.

(5) Kõnealuse arvamuse kohaselt ei saa eeldada, et tooteliiki 9 kuuluvad biotsiidid, mis sisaldavad karbendasiimi, vastavad määruse (EL) nr 528/2012 artikli 19 lõike 1 punktis b sätestatud nõuetele, kuna keskkonnastsenaariumite hindamisel ilmnes vastuvõetamatu risk keskkonnale ning toote kasutamise ohutust ei olnud võimalik tõendada.

(6) Võttes arvesse Euroopa Kemikaaliameti arvamust, ei ole asjakohane kiita heaks karbendasiimi kasutamine tooteliiki 9 kuuluvates biotsiidides, kuna määruse (EL) nr 528/2012 artikli 4 lõikes 1 sätestatud tingimused ei ole täidetud.

(7) Käesoleva otsusega ettenähtud meetmed on kooskõlas alalise biotsiidikomitee arvamusega,

ON VASTU VÕTNUD KÄESOLEVA OTSUSE:

Artikkel 1 Karbendasiimi (EÜ nr 234-232-0, CASi nr 10605-21-7) kasutamine tooteliiki 9 kuuluvates biotsiidides jäetakse heaks kiitmata.

Artikkel 2 Käesolev otsus jõustub kahekümnendal päeval pärast selle avaldamist Euroopa Liidu Teatajas.

Brüssel, 22. november 2019 Komisjoni nimel president Jean-Claude JUNCKER

(1) ELT L 167, 27.6.2012, lk 1.

(2) Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

(3) Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).

(4) Biocidal Products Committee (BPC) opinion on the application for approval of the active substance Carbendazim, Product type: 9 (biotsiidikomitee arvamus toimeaine karbendasiim heakskiitmise taotluse kohta, tooteliik 9), ECHA/BPC/218/2019, vastu võetud 27. veebruaril 2019.